สิ้น สมบัติ เมทะนี พระเอกตลอดกาล ศิลปินแห่งชาติ ปี 2559 สิริอายุ 85 ปี
นายชาย นครชัย อธิบดีกรมส่งเสริมวัฒนธรรม เปิดเผยว่า ได้รับแจ้งว่า นายสมบัติ เมทะนี ศิลปินแห่งชาติ สาขาศิลปะการแสดง (ภาพยนตร์และละครโทรทัศน์) ปี 2559  เสียชีวิตอย่างสงบที่บ้านพัก  เมื่อช่วงเช้าที่ผ่านมา สิริอายุ 85  ปี โดยญาติกำหนดประกอบพิธีบำเพ็ญกุศล ที่วัดพระศรีมหาธาตุวรมหาวิหาร นับเป็นความสูญเสียครั้งยิ่งใหญ่ของวงการบันเทิงไทย ทั้งนี้ กรมส่งเสริมวัฒนธรรม จะดำเนินการขอพระราชทานเพลิงศพ พร้อมมอบเงินช่วยเหลือเมื่อเสียชีวิต เพื่อร่วมการบำเพ็ญกุศลศพและเงินช่วยเหลือค่าจัดทำหนังสือเพื่อเผยแพร่ผลงานเมื่อเสียชีวิต  นายสมบัติ เมทะนี  นับว่าเป็นพระเอกตลอดกาล  เป็นนักแสดงภาพยนตร์ นักแสดงละครโทรทัศน์ ผู้กำกับภาพยนตร์ ผู้สร้างภาพยนตร์ และนักร้อง เริ่มเข้าวงการบันเทิงโดยรับบทพระเอกละครโทรทัศน์เรื่อง หัวใจปรารถนาเมื่อปี 2503 แสดงละครโทรทัศน์อยู่ 4 เรื่อง จึงหันไปแสดงภาพยนตร์เรื่องแรกคือ รุ้งเพชร คู่กับ รัตนาภรณ์ อินทรกำแหงปี  2504 ผลงานโดดเด่น เกียรติศักดิ์ทหารเสือ ศึกบางระจัน นอกจากเป็นนักแสดงแล้ว สมบัติ เมทะนี ยังเคยกำกับภาพยนตร์หลายเรื่อง เช่น ลูกสาวกำนัน แม่แตงร่มใบ น.ส. ลูกหว้า และเป็นนักร้อง มีผลงานบันทึกแผ่นเสียง นับว่าเป็นพระเอกภาพยนตร์ไทย ที่แสดงภาพยนตร์มากมายและยาวนานของไทย จนได้รับบันทึกลงในกินเนสส์บุ๊ก ว่า เป็นดาราที่แสดงหนังมากที่สุด 617 เรื่อง  ได้รับรางวัลมากมาย อาทิ  รางวัลตุ๊กตาทองดารานำชายจากภาพยนตร์เรื่องศึกบางระจัน  รางวัลนักแสดงประกอบชายจากเรื่อง มือขวาอาถรรพ์ ของชมรมวิจารณ์บันเทิง